Stil toernooi 'n rasende sukses | Netwerk24
Stil toernooi 'n rasende sukses
Bloemfonteiner Franco Louw hardloop Saterdag (06/04) met die bal vir die Suid-Afrikaanse uitnodigingspan teen die Blou Bulle in die Toyota-stadion. Die Blou Bulle het dié wedstryd oortuigend gewen (71 – 0) om die Stones-beker, wat die eerste keer toegeken is, huis toe te neem.Foto's: Lientjie Mentz
Met die eindstryd in die heel eerste Stones-beker- interprovinsiale rugbytoernooi vir spelers met gehoorgestremd­hede Saterdag (06/04) in die Toyota-stadion het toeskouers opgemerk hoe ongewoon stil dié wedstryd is.
Die saamgestelde Suid-Afrikaanse uitnodiging-XV-tal, waarvan talle spelers nie vorige rugby-ervaring het nie, het hier aan die einde van die wedstryd hard probeer om punte aan te teken teen die seëvierende Blou Bulle. Die Blou Bulle was die kampioenspan in dié toernooi, wat van 30 Maart tot Saterdag in Bloemfontein beslis is.
Michael Oosthuyzen, afrigter van die Blou Bulle, sê die byeenkoms was 'n hoogtepunt vir al die spelers.
Hy vertel die Blou Bul-spanlede speel almal vir klubspanne in Pretoria en het as span byeen gekom vir dié unieke toernooi, waarin vier spanne teen mekaar kragte gemeet het.
Die ander spanne was twee spanne van die Wes-Kaap, die WP Thunder en die WP Cyclones. Die Suid-Afrikaanse uitnodiging-XV-tal is saamgestel uit spelers van KwaZulu-Natal, die Oos-Kaap en een van Bloemfontein.
Die Suid-Afrikaanse Rugbylegende­vereniging (Sarla) het die truie van die uitnodigingspan geborg.
Die senter vir die Blou Bulle, Leon Willemans, was die puntemasjien van die byeenkoms en het 'n allemintige 11 drieë en 18 doelskoppe aangeteken en so altesaam 91 punte vir sy span verdien.
Die toernooi is genoem na Tim Stones, 'n voormalige president van die Suid-Afrikaanse rugby-unie vir dowe spelers, wat die trofee vir die toernooi geborg het.